**KLINIČKI BOLNIČKI CENTAR OSIJEK**

**POVJERENSTVO ZA SPRJEČAVANJE**

**I SUZBIJANJE BOLNIČKIH INFEKCIJA**

**INFORMATIVINI LETAK ZA PACIJENTE O BAKTERIJAMA VIŠESTRUKO OTPORNIM NA ANTIMIKROBNE LIJEKOVE**

**ACINETOBACTER**

**Što označava pojam „multirezistentna bakterija“ ili „višestruko otporna bakterija na antimikrobne lijekove“?**

* Anitimikrobni lijekovi koji se uobičajeno koriste u liječenju infekcija navedenim bakterijama ne mogu ih ubiti, odnosno eliminirati iz organizma.
* Ako imate infekciju izazvanu nekom od multirezistentnih bakterija, obično se liječenje ili Vaš boravak u bolnici produljuju.
* Infekcije izazvane ovim bakterijama teško se liječe zbog ograničenog izbora antibiotika, a posjeduju veliki epidemijski potencijal za prijenos.

**Što znači kada je netko nositelj bakterije *Acinetobacter*?**

* Osoba, hospitalizirani bolesnik ili netko tko nema kontakata sa zdravstvenim sustavom može na svojoj koži, sluznicama i/ili u svom probavnom sustavu imati multirezistentne bakterije (npr. *Acinetobacter*). One ne moraju izazivati nikakve simptome, jednostavno su prisutne u i na organizmu, zajedno sa milijunima drugih bakterija, a pronalazi ih se na rutinskom pregledu ili probiru prilikom pripreme za neki zahvat, tijekom liječenja i slično.

**Gdje se točno nalazi *Acinetobacter*?**

* Ako ste kolonizirani Acinetobakterom, najvjerovatnije se nalazi na Vašoj koži, sluznicama u Vašem probavnom traktu i sl. Acinetobakter je bakterija koja se može naći svugdje u prirodi. Međutim, postala je važan uzročnik bolničkih infekcija zbog svoje izvanredne sposobnosti da preživi i širi se u bolničkom okruženju te da brzo razvije otpornost na široki spektar antibiotika. Nakon što je stekne, osoba može biti kliconoša dulje vrijeme. Acinetobakter može ostati u bolničkoj sredini dugo nakon što je kolonizirani bolesnik otpušten.

**Kako se utvrđuje prisutnost Acinetobaktera?**

* Uzima se uzorak za analizu (urin, stolica, obrisak rane i sl,), upućuje u mikrobiološki laboratorij i ondje se utvrđuje prisutnost bakterije Acinetobakter, koja je rezistentna na većinu antibiotika.

 **Na koji način se prenosi Acinetobakter? Otkud baš kod mene?**

* Acinetobakter se može prenositi s osobe na osobu izravno (kontaminiranim rukama) ili neizravno - predmetima koji se dodiruju rukama, a bakterije mogu biti progutane ili unesene u rane ili druga mjesta na tijelu.
* Mogu se proširiti s jednog dijela tijela na drugi. Dakle multirezistentna gram-negativna bakterija može biti prisutna u našem tijelu dugo, ali se identificira tek kad osoba iz nekog razloga dospije u bolnicu ili se provede mikrobiološko testiranje urina, stolice ili obriska rane, iskašljaja i sl.

**Što se događa kada dođem kući?**

* Prisutnost Acinetobaktera ne bi trebala imati nikakav osobit učinak na Vašu obitelj kod kuće.
* Osobna higijena (higijena ruku, pranje, tuširanje) i kućna sredstva za čišćenje sasvim su dovoljne mjere uobičajene higijene.
* Nema ograničenja posjeta ni aktivnosti.
* Ako dođe do pogoršanja stanja, dobijete vrućicu ili bolnost na mjestu rane, kirurške ili kronične, javite se svom liječniku obiteljske medicine.
* Vaš obiteljski liječnik je informiran o Vašem stanju otpusnim pismom iz bolnice.